Návrh

ZÁKON

z.........2011,

ktorým sa mení a dopĺňa zákon Národnej rady Slovenskej republiky č. 162/1995 Z. z.             o katastri nehnuteľností a o zápise vlastníckych a iných práv k nehnuteľnostiam (katastrálny zákon)  v znení neskorších predpisov a o zmene a doplnení niektorých zákonov

Národná rada Slovenskej republiky sa uzniesla na tomto zákone: 

Čl. I

Zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona Národnej rady Slovenskej republiky č. 222/1996 Z. z., zákona č. 255/2001 Z. z., zákona         č. 419/2002 Z. z.,  zákona č. 173/2004 Z. z., zákona č. 568/2007 Z. z.,  zákona č. 669/2007    Z. z., zákona č. 384/2008 Z. z., zákona č. 304/2009 Z. z. a zákona č. 103/2010 Z. z.  sa mení a dopĺňa takto: 

1. 	V § 3 sa za odsek 14 vkladá nový odsek 15, ktorý znie:
„(15) Budovou sa na účely tohto zákona rozumie stavba na pozemku, vrátane podzemných a nadzemných častí, tvoriacich s ňou jeden funkčný celok, ktorá je priestorovo sústredená, ohraničená obvodovými stenami a strešnou konštrukciou.“.

Doterajšie odseky 15 a 16 sa označujú ako odseky 16 a 17.

2. 	V § 3 odsek 16 znie:
„(16) Rozostavaná budova je budova, na ktorú nebolo vydané kolaudačné rozhodnutie a je aspoň v takom stupni rozostavanosti, že z predloženého znaleckého posudku je zrejmé stavebnotechnické a funkčné usporiadanie jej prvého nadzemného podlažia.“.

3. 	§ 6  vrátane nadpisu znie:
„6
Predmet katastra

 (1) V katastri sa evidujú
a) katastrálne územia;
b) pozemky;
c) budovy, 
d) rozostavané budovy
e)  inžinierske stavby, ktoré majú charakter budov,
f) podzemné stavby, ktoré funkčne ani svojou konštrukciou nesúvisia s budovami na pozemku a majú  pevný základ;
g) byty, rozostavané byty, nebytové priestory a rozostavané nebytové priestory; tieto sa evidujú len v súbore popisných informácií katastra;
h) práva k nehnuteľnostiam evidovaným v katastri, a to vlastnícke práva, záložné práva, vecné bremená, predkupné práva, ak majú mať účinky vecného práva, práva vyplývajúce zo správy majetku štátu, zo správy majetku obcí, zo správy majetku vyšších územných celkov, nájomné práva ako aj iné skutočnosti súvisiace s právami k nehnuteľnostiam;
i) chránené časti prírody a krajiny a kultúrne pamiatky.1)

(2) Budovy a podzemné stavby, ktorých zastavaná plocha nepresahuje 15 m2 a inžinierske stavby, ktoré nemajú charakter budovy sa v katastri neevidujú.

(3) V pochybnostiach, či ide o predmet evidovania v katastri uvedený v odseku 1 písm. c) a d), rozhoduje Úrad geodézie, kartografie a katastra Slovenskej republiky.

 (4) Nehnuteľnosti významné z hľadiska obrany, vnútorného poriadku a bezpečnosti štátu, ako aj práva k týmto nehnuteľnostiam sa v katastri evidujú po dohode s Ministerstvom obrany Slovenskej republiky, Ministerstvom vnútra Slovenskej republiky, Ministerstvom spravodlivosti Slovenskej republiky, Ministerstvom dopravy, pôšt a telekomunikácií Slovenskej republiky, Správou štátnych hmotných rezerv Slovenskej republiky, Národným bezpečnostným úradom a Slovenskou informačnou službou.“.

4. 	V § 7 písmeno b) sa vypúšťajú slová „o cenách poľnohospodárskych a lesných pozemkov“.

5. 	V § 7 sa za písmeno b) vkladá nové písmeno c), ktoré znie: „údaje o cenách nehnuteľností,“.

Doterajšie písmená c) a d) sa označujú ako písmená d) a e).

6. 	V § 12 písmeno b) sa za slovo „riadi“ vkladajú slová „a kontroluje“.

7. 	§ 12 sa dopĺňa písmenom f), ktoré znie:
„f) určuje alebo schvaľuje spôsob, postupy a podmienky na tvorbu cien za:
1.	vybrané súbory popisných informácií katastra a vybrané súbory geodetických informácií katastra, 
2.	údaje o geodetických bodoch, 
3.	služby Slovenskej priestorovej observačnej služby, 
4.	údaje o digitálnom výškovom referenčnom modeli, 
5.	archiválie,
6.	rastre,
7.	geodetické služby,
8.	analógové mapy, publikácie a technické predpisy.“.

8. 	V § 18 sa odsek 2 dopĺňa písmenom l), ktoré znie:
„ l) získava osobné údaje nevyhnutné na dosiahnutie účelu spracovania kopírovaním, skenovaním alebo iným zaznamenaním úradných dokladov.“.

9. 	V § 22 ods.1 sa za slová „o prešetrovaní zmien údajov katastra, vkladajú slová „o revízii údajov katastra,“.

10. 	V § 30 sa odsek  5 dopĺňa písmenom f), ktoré znie:
„ f) ďalšie prílohy, ak to ustanovuje osobitný predpis. 9b)“.   

Poznámka pod čiarou k odkazu 9b znie:
„9b) Napríklad zákon č. 211/2000 Z. z. o slobodnom prístupe k informáciám v znení neskorších predpisov.“.

11. 	V § 31 odsek 2 sa na konci prvej vety pripájajú tieto slová:
„a či  zmluva nadobudla účinnosť.“.

12. 	V § 43 ods. 1 sa za písmeno a) vkladá nové písmeno b), ktoré znie:
„b) do 30 dní od doručenia listiny preukazujúcej zánik záložného práva,“.

Doterajšie písmená b) a c) sa označujú ako písmená c) a d).

13. 	V § 43 ods. 1  písm. c)  sa slovo „60“ nahrádza slovom „30“.

14. 	V § 46 ods. 3 sa za slovo stavbe vkladá čiarka a slová „uvedenej v § 6 ods. 1 písm. c) v 1. bode“ sa nahrádzajú slovami „ktorá je označená súpisným číslom“. 

15. 	V § 46 ods. 7 sa za slovo stavbe vkladá čiarka a slová „uvedenej v § 6 ods. 1 písm. c) v druhom a vo štvrtom bode“ sa nahrádzajú slovami „ktorá nie je označená súpisným číslom alebo je podzemnou stavbou“.

16. 	Za § 46 sa vkladajú § 46a až 46k, ktoré vrátane nadpisu nad paragrafom 46a znejú:

„Obnova katastrálneho operátu

§ 46a
(1) Obnova katastrálneho operátu je katastrálne konanie, pri ktorom sa obnovuje súbor geodetických informácií, súbor popisných informácií, alebo ich časť.
	
(2) Obnovu katastrálneho operátu zabezpečuje správa katastra v súčinnosti s obcou, s vlastníkmi a inými oprávnenými osobami a s dotknutými orgánmi štátnej správy.
	
(3) Technické práce pri obnove katastrálneho operátu vykonáva právnická osoba zriadená úradom, alebo iná právnická osoba alebo fyzická osoba vtedy, ak má živnosť podľa osobitného predpisu 20) (ďalej len „zhotoviteľ“).

(4) Obnova katastrálneho operátu nadväzuje na platný katastrálny operát. Výsledok obnovy katastrálneho operátu nemá vplyv na vznik, zmenu ani na zánik práv k nehnuteľnostiam.

§ 46b
Formy obnovy katastrálneho operátu

Obnovu katastrálneho operátu možno vykonať týmito formami:

a)	obnova katastrálneho operátu novým mapovaním,
b)	obnova katastrálneho operátu prepracovaním katastrálnej mapy,
c)	obnova katastrálneho operátu na podklade výsledkov pozemkových úprav,
d)	obnova katastrálneho operátu vyhotovením duplikátu platného stavu.
§ 46c
Obnova katastrálneho operátu novým mapovaním

(1) Obnova katastrálneho operátu novým mapovaním sa začne, ak sa katastrálny operát stane na ďalšie používanie nespôsobilým, pretože geometrické určenie nehnuteľností a ich polohové určenie pre veľký počet zmien v dôsledku nárokov na presnosť už nevyhovujú požiadavkám evidovania nehnuteľností, alebo ak sa stratí, zničí alebo poškodí katastrálny operát alebo jeho časti.

(2) Obnovu katastrálneho operátu novým mapovaním začne správa katastra so súhlasom úradu, oznámením obci, na území ktorej sa bude obnova vykonávať. Oznámenie zašle správa katastra aj susedným obnovou dotknutým obciam. Obnovu vyhlási obec verejnou vyhláškou.

(3) Predmetom obnovy katastrálneho operátu novým mapovaním sú parcely registra „C“ súboru popisných informácií a katastrálna mapa súboru geodetických informácií. 

(4) Obnova katastrálneho operátu novým mapovaním sa vykonáva v etapách:
a)	prípravné konanie,
b)	zisťovanie priebehu hraníc pozemkov a meračské práce,
c)	vyhotovenie nového súboru geodetických informácií a nového súboru popisných informácií,
d)	konanie o námietkach,
e)	vyhlásenie platnosti obnoveného katastrálneho operátu.

§ 46d
Prípravné konanie na vykonanie obnovy katastrálneho operátu novým mapovaním vykoná správa katastra v súčinnosti s katastrálnym úradom. V rámci prípravného konania správa katastra vyhotoví projekt obnovy, ktorý schváli úrad.

§ 46e
Zisťovanie priebehu hraníc pozemkov

(1) Priebeh hraníc pozemkov zisťuje komisia zložená zo zástupcov príslušnej správy katastra, zhotoviteľa, obce, na ktorej území sa priebeh hraníc zisťuje, orgánov ochrany poľnohospodárskej pôdy, orgánov ochrany lesného pôdneho fondu, a ďalších orgánov               a právnických osôb určených správou katastra. Ak sa obnova katastrálneho operátu vykonáva v území, kde sú pozemky súčasťou poľnohospodárskej pôdy alebo lesného pôdneho fondu,   je členom komisie aj zástupca osôb hospodáriacich na dotknutých pozemkoch. Ak sa zisťovanie priebehu hraníc dotýka pozemkov štátnych dráh, letísk, diaľnic, štátnych ciest        a prístavov, je členom komisie spravidla aj zástupca právnickej osoby, ktorá tieto nehnuteľnosti spravuje. 

(2) Komisiu zriaďuje a jej členov vymenuje príslušná správa katastra. Predsedom komisie je zástupca správy katastra.
	
(3) Priebeh hraníc pozemkov sa zisťuje za účasti vlastníkov a iných oprávnených osôb alebo ich zástupcov. Ak bolo vlastníkovi alebo inej oprávnenej osobe doručené predvolanie do vlastných rúk alebo verejnou vyhláškou, jeho neprítomnosť nie je na prekážku obnovy katastrálneho operátu. V takom prípade môže informácie o nehnuteľnostiach, právach             k nehnuteľnostiam, vlastníkoch a o iných oprávnených osobách podať zástupca obce, ako aj vlastníci susedných nehnuteľností a iné oprávnené osoby.
	
(4) Ak adresa vlastníka alebo inej oprávnenej osoby nie je známa alebo nie je známe, či taká osoba existuje, podá informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce. 
	
(5) Ak priama účasť vlastníka alebo inej oprávnenej osoby na zisťovaní priebehu hraníc pozemkov nie je nevyhnutná, môže vlastník alebo iná oprávnená osoba podať potrebné informácie písomne.
	
(6) Ak vzniknú rozpory v tvrdení vlastníkov a iných oprávnených osôb o priebehu hraníc pozemkov, hranice sa považujú za sporné. Komisia vyzve vlastníkov a iné oprávnené osoby, aby sa v stanovenom termíne dohodli na priebehu sporných hraníc, alebo podali návrh na riešenie spornej hranice súdom. Do vyriešenia spornej hranice dohodou vlastníkov alebo súdom, sa geometrické určenie predmetných hraníc preberie z platného katastrálneho operátu a polohové určenie sa stanoví vo vzťahu k susedným nehnuteľnostiam, pričom sa hranice v obnovenom katastrálnom operáte vyznačia ako sporné.

(7) O výsledku zisťovania priebehu hraníc pozemkov spíše komisia zápisnicu. V zápisnici vlastníci a iné oprávnené osoby svojim podpisom potvrdia  súhlas s priebehom zistených hraníc. Zápisnicu podpíšu aj členovia komisie, ktorí sa zisťovania zúčastnili.
	
(8) Priebeh hraníc pozemkov, ktoré sú súčasne územnými hranicami obcí, sa zisťuje za účasti zástupcov príslušných dotknutých obcí. O zistenom priebehu územných hraníc obcí sa spíše zápisnica, ktorej súčasťou je popis označenia lomových bodov hraníc a popis priebehu hraníc. Zástupcovia dotknutých obcí svojim podpisom v zápisnici potvrdia, že súhlasia so zisteným priebehom hraníc.

(9) Priebeh hraníc pozemkov, ktoré sú súčasne hranicami katastrálnych území patriacich do jednej obce, sa zisťuje za účasti zástupcov dotknutej obce. O zistenom priebehu hraníc sa spíše zápisnica, ktorej súčasťou je popis označenia lomových bodov hraníc a popis priebehu hraníc.

(10) Pri zisťovaní priebehu hraníc pozemkov sa zisťujú aj ďalšie údaje katastra potrebné na evidovanie nehnuteľností, vlastníkov a iných oprávnených osôb a údaje potrebné na tvorbu štátnych mapových diel.

§ 46f
Vyhotovenie nového súboru geodetických informácií a nového súboru popisných informácií

(1) Vyhotovenie nového súboru geodetických informácií a nového súboru popisných informácií obnovou katastrálneho operátu novým mapovaním nadväzuje na zisťovanie priebehu hraníc pozemkov a vykoná sa v obvode mapovania. Správa katastra môže rozhodnúť, že operát sa obnoví na celom katastrálnom území súčasne, pričom formy obnovy stanovené v §46b možno v častiach katastrálneho územia kombinovať.
	
(2) Súčasťou nového súboru geodetických informácií je mapa veľkej mierky, ktorá sa po vyhlásení platnosti obnoveného katastrálneho operátu stane katastrálnou mapou.

§ 46g
Obnova katastrálneho operátu prepracovaním katastrálnej mapy

(1) Ak je katastrálna mapa spravovaná v papierovej forme v súradnicovom systéme jednotnej trigonometrickej siete katastrálnej, pričom presnosťou a súladom so skutočným stavom vyhovuje potrebám katastra, možno obnovu vykonať prepracovaním platnej katastrálnej mapy do digitálnej formy. Obnova prepracovaním katastrálnej mapy sa vykoná aj v prípadoch, kedy je potrebné previesť existujúcu katastrálnu mapu spravovanú v digitálnej forme do novej realizácie platného súradnicového systému.
	
(2) O vykonaní obnovy katastrálneho operátu prepracovaním katastrálnej mapy rozhodne správa katastra so súhlasom úradu. Správa katastra oznámi začatie obnovy obci, na území ktorej sa bude vykonávať, a ak sú obnovou dotknuté viaceré obce, oznámi začatie obnovy aj týmto obciam. Začatie konania sa verejne v obci nevyhlasuje.
	
(3) Obnova katastrálneho operátu prepracovaním sa vykoná bez zisťovania priebehu hraníc v teréne komisiou a bez nového geometrického určovania nehnuteľností. Meračské práce sa vykonajú len v nevyhnutnom rozsahu.
	
(4) Na základe obnovenej katastrálnej mapy sa vykoná aj obnova príslušných častí súboru popisných informácií.

§ 46h
Konanie o námietkach

(1) Po vyhotovení návrhu obnoveného katastrálneho operátu novým mapovaním alebo prepracovaním katastrálnej mapy, správa katastra  vykoná konanie o námietkach.

(2) Počas konania o námietkach správa katastra  najviac po dobu 90 dní nevykonáva zápisy vlastníckych a iných práv do katastra k pozemkom, ktoré sú predmetom konania o obnove katastrálneho operátu, okrem zápisu záložného práva a vecného bremena k týmto pozemkom. Počas tejto doby lehoty na zápis práv k nehnuteľnostiam neplynú.

(3) Návrh nového súboru geodetických informácií a nového súboru popisných informácií (ďalej len "obnovený operát“) správa katastra zverejní na nahliadnutie prostredníctvom obce s poučením o možnosti podať námietky. Osobné údaje fyzických osôb uvedené v súbore popisných informácií sa zverejňujú v rozsahu meno, priezvisko, rodné priezvisko, dátum narodenia a miesto trvalého pobytu. O možnosti nahliadnuť do obnoveného katastrálneho operátu obec písomne upovedomí vlastníkov a iné oprávnené osoby, ktorí nie sú obyvateľmi obce.
	
(4) Vlastník alebo iná oprávnená osoba môže do 30 dní od zverejnenia obnoveného katastrálneho operátu podľa odseku 3 podať námietky proti chybám v obnovenom katastrálnom operáte. O námietkach rozhodne správa katastra do 60 dní odo dňa podania námietky.
	
(5) Pri obnove katastrálneho operátu alebo jeho časti vyhotovením duplikátu platného stavu a konaní o obnove na podklade výsledkov pozemkových úprav sa konanie o námietkach neuskutočňuje.

§ 46i
Obnova katastrálneho operátu na základe výsledkov pozemkových úprav

(1) Platný katastrálny operát sa obnoví vždy na základe výsledkov pozemkových úprav schválených podľa osobitného predpisu.5) Predmetom obnovy je časť súboru geodetických informácií dotknutá zmenou.

(2) Podkladom na obnovu je rozdeľovací plán a rozhodnutie o schválení vykonania projektu pozemkových úprav podľa osobitného predpisu.5)

(3) Obnova podľa odseku 1 sa vykoná zároveň so zápisom zmien do súboru popisných informácií.

(4) Platnosť obnoveného operátu sa vyhlási podľa § 46k ods. 3.

§ 46j
Obnova katastrálneho operátu vyhotovením duplikátu platného stavu
	
(1) Ak sa katastrálny operát alebo jeho časť stanú nespôsobilými na ďalšie používanie v dôsledku opotrebovania, alebo zmenených  požiadaviek na formu spravovania a právny stav ani skutočný stav sa nezmenili  katastrálny operát alebo jeho časť sa obnovia vyhotovením duplikátu platného stavu.
 	
(2) Pri obnove katastrálneho operátu alebo jeho časti vyhotovením duplikátu platného stavu sa nevykonáva zisťovanie priebehu hraníc pozemkov a ani geodetické práce v teréne. 
	
(3) Platnosť duplikátu katastrálnej mapy, ktorá bola obnovená so súčasnou zmenou formy spravovania na digitálnu sa vyhlási podľa § 46k ods. 3.

§ 46k
Vyhlásenie platnosti obnoveného katastrálneho operátu
	
(1) Správa katastra vyhlási platnosť obnoveného katastrálneho operátu vyhotoveného novým mapovaním alebo prepracovaním katastrálnej mapy ak v lehote neboli podané námietky proti chybám v obnovenom katastrálnom operáte alebo ak sa o námietkach rozhodlo a rozhodnutie sa stalo právoplatným.

(2) Vyhlásením platnosti obnoveného katastrálneho operátu sa doterajší katastrálny operát stáva neplatným a pre kataster sa začne používať obnovený katastrálny operát. Správa katastra vyznačí neplatnosť katastrálneho operátu vo všetkých jeho častiach.

(3) Vyhlásenie platnosti správa katastra zverejní na úradnej tabuli  a oznámi dotknutým obciam, katastrálnemu úradu a úradu. Platnosť operátu zverejní úrad na svojom webovom sídle.

(4) Správa katastra po vyhlásení platnosti obnoveného katastrálneho operátu zapíše do katastra údaje z verejných listín alebo iných listín, ktoré boli doručené počas konania o námietkach.

(5) Vyhlásenie platnosti katastrálneho operátu obnoveného vyhotovením duplikátu platného stavu sa vykoná len v prípade určenom v § 46j ods. 3.“.

17. 	Za § 58 sa vkladá § 58a, ktorý vrátane nadpisu znie:

„ 58a
Revízia údajov katastra

(1) Správa katastra podľa potreby reviduje zhodu údajov katastra s právnym stavom a so skutočným stavom. Revízia údajov katastra sa vykonáva v súčinnosti štátnych orgánov a obcí a za účasti vlastníkov a iných oprávnených osôb. Revízia údajov katastra sa spravidla vykoná aj pred obnovou katastrálneho operátu novým mapovaním.

(2) Konanie o revízii údajov katastra začne správa katastra oznámením obci, na ktorej území sa bude revízia údajov katastra vykonávať.

(3) Ak je to potrebné, správa katastra predvolá na konanie o revízii údajov katastra vlastníka alebo inú oprávnenú osobu. Účasť vlastníkov a iných oprávnených osôb, ak sú obyvateľmi obce, zabezpečuje na podnet správy katastra obec.
	
(4) Ak bolo vlastníkovi alebo inej oprávnenej osobe doručené predvolanie do vlastných rúk alebo verejnou vyhláškou, jeho neprítomnosť nie je na prekážku konania o revízii údajov katastra. V takom prípade môžu podať informácie o nehnuteľnostiach, právach k nehnuteľnostiam, vlastníkoch a o iných oprávnených osobách zástupca obce, vlastníci susedných nehnuteľností a iné oprávnené osoby.
	
(5) Ak adresa vlastníka alebo inej oprávnenej osoby nie je známa alebo ak nie je známe, či taká osoba existuje, podá informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce.
	
(6) Ak priama účasť vlastníka alebo inej oprávnenej osoby na konaní o revízii údajov katastra nie je nevyhnutná, môže táto osoba podať potrebné informácie písomne.
	
(7) O výsledku revízie údajov katastra spíše správa katastra zápis; ak boli zistené rozdiely medzi údajmi katastra a skutočným a právnym stavom, správa katastra vyzve podľa   § 19 vlastníkov alebo iné oprávnené osoby na predloženie dokladov potrebných na zápis údajov o zmenách do katastra.

(8) Výsledok revízie údajov katastra nemá vplyv na vznik, zmenu ani na zánik práv k nehnuteľnostiam.
	
(9) Na revíziu údajov katastra sa nevzťahujú všeobecné predpisy o správnom konaní.7)“.
	
18. 	§ 63 a § 64 sa vypúšťajú.

19. 	Piata časť vrátane nadpisu znie:

„PIATA ČASŤ
GEODETICKÉ A KARTOGRAFICKÉ PRÁCE

§ 65
Geodetické a kartografické práce

Výsledky geodetických a kartografických prác určené na vykonanie zmien v katastrálnom operáte a na jeho obnovu musia byť autorizačne overené podľa osobitného predpisu18) a úradne overené podľa osobitného predpisu18a); náležitosti výsledkov geodetických a kartografických prác určí úrad všeobecne záväzným právnym predpisom. 

Poznámky pod čiarou k odkazom 18 a 18a znejú:
„18) § 7 a § 10 zákona Národnej rady Slovenskej republiky č.215/1995 Z. z. o geodézii a kartografii v znení neskorších predpisov
18a) § 9 zákona Národnej rady Slovenskej republiky č. 215/1995 Z. z.“.

§ 66
Osobitné ustanovenie

Geodetické a kartografické práce v objektoch s osobitným režimom ochrany (§ 6      ods. 4) v správe Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Ministerstva dopravy, pôšt a telekomunikácií Slovenskej republiky, Správy štátnych hmotných rezerv Slovenskej republiky, Národného bezpečnostného úradu a Slovenskej informačnej služby možno vykonávať len so súhlasom príslušného ústredného orgánu štátnej správy.

§ 67
Geometrický plán

(1)	Geometrický plán je technický podklad právnych úkonov, verejných listín a iných listín a slúži aj ako podklad na vykonanie zmien v katastrálnom operáte.

(2) Geometrický plán možno použiť len vtedy, ak sú údaje doterajšieho stavu pred zmenou v súlade s platnými údajmi katastra.
 	
(3) Geometrický plán sa vyhotovuje na základe výsledkov geodetických kartografických prác a obsahuje najmä grafické znázornenie nehnuteľnosti pred zmenou a po zmene s uvedením doterajších a nových parcelných čísel, údaje o právach k dotknutým nehnuteľnostiam, ako aj výkaz výmer parciel a ich dielov pred zmenou a po zmene s uvedením druhov pozemkov a charakteristík využívania pozemkov.
	
(4) Geometrický plán môže vyhotoviť správa katastra; iná právnická osoba alebo fyzická osoba vtedy, ak má živnosť podľa osobitného predpisu20) alebo znalec z odboru geodézie a kartografie, ak bol ustanovený za znalca v súdnom konaní.
	
(5) Ten, kto vyhotovil geometrický plán, a nemá oprávnenie vydané podľa osobitného predpisu18b), zabezpečí jeho autorizačné overenie  osobou, ktorá takéto oprávnenie má. Geometrický plán vyhotovený správou katastra sa autorizačne overí podľa osobitného predpisu18).
	
(6) Náležitosti, ktoré musí geometrický plán spĺňať, ustanoví úrad všeobecne záväzným právnym predpisom.

(7) Podľa geometrického plánu možno vykonať zmeny údajov katastra  aj bez právneho úkonu, verejnej listiny alebo inej listiny, a to na žiadosť vlastníka nehnuteľností dotknutých zmenou; tým nie sú dotknuté ustanovenia osobitného predpisu19). Ak ide o pozemnú komunikáciu, možno podľa GP vykonať zmeny údajov katastra aj bez právneho úkonu, na základe žiadosti právnickej osoby zriadenej štátom, ktorá je správcom pozemnej komunikácie, a to evidenčným spôsobom, bez zmien práv k dotknutým nehnuteľnostiam.

Poznámka pod čiarou k odkazu 18b znie:
„18b) § 5 zákona Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov.“.

§ 67a
Vytyčovanie hraníc pozemkov

(1) Vytyčovanie hraníc pozemkov je geodetická činnosť, pri ktorej sa v teréne vyznačí poloha lomových bodov hraníc pozemkov, podľa údajov katastra o ich geometrickom a polohovom určení.
(2) Presnosť vytýčenia je daná presnosťou geometrického a polohového určenia pozemku v platnom katastrálnom operáte a presnosťou uskutočneného geodetického úkonu vytýčenia.

(3) Vytyčovať hranice pozemku môže  právnická osoba alebo fyzická osoba vtedy, ak má živnosť podľa osobitného predpisu 20) alebo znalec z odboru geodézie a kartografie.

(4) O spôsobe a výsledku vytýčenia sa spracuje výsledný operát, ktorého náležitosti určí úrad všeobecne záväzným právnym predpisom. Výsledný operát sa autorizačne overí podľa osobitného predpisu18) a odovzdá sa do štátnej dokumentácie.

§ 67b
Spresnenie geometrického a polohového určenia pozemkov

(1) Platné geometrické a polohové určenie pozemkov evidované v katastrálnom operáte, možno spresniť na základe nového určenia polohy lomových bodov ich hraníc. Spresnením geometrického a polohového určenia hraníc pozemkov dochádza aj k spresneniu výmer parciel.

(2) Nové určenie polohy lomových bodov hraníc pozemkov možno vykonať na základe merania vykonaného za podmienok, ktoré úrad určí vo všeobecnom záväznom právnom predpise. Lomové body hraníc pozemkov sa pred novým určením polohy vytýčia, alebo zistia prešetrením.

(3) Na spresnenie geometrického a polohového určenia hraníc pozemkov v katastrálnom operáte sa vyhotoví geometrický plán.

(4) Spresnené údaje o geometrickom a polohovom určení pozemkov a o výmerách dotknutých parciel sa do katastra zapíšu na základe návrhu vlastníka nehnuteľnosti, ktorej sa spresnenie týkalo. K návrhu sa prikladá prehlásenie všetkých dotknutých vlastníkov o súhlase so spresnenými hranicami pozemkov a geometrický plán. Podpisy všetkých dotknutých vlastníkov na prehlásení musia byť osvedčené podľa osobitných predpisov10a).“ .

20. 	V § 68 ods. 3 sa slová „údaj o cene poľnohospodárskych pozemkov a lesných pozemkov“ nahrádzajú slovami „údaj  o cenách nehnuteľností“.

21. 	V § 68 odsek 6 znie:
„(6) Údaje o cenách nehnuteľností sa poskytujú štátnym orgánom na budovanie ich informačných systémov alebo osobám, ktoré vyhotovujú cenové mapy.“. 

22. 	Slovo „stavba“ vo všetkých tvaroch, ak sa používa ako samostatný pojem, sa v celom texte zákona nahrádza slovom „budova“ v príslušnom tvare.

23.	Za § 79i sa vkladá § 79j, ktorý vrátane nadpisu znie:

„79j
Prechodné ustanovenia k úpravám účinným od 1. mája 2012

Konania podľa § 46a až 46k začaté pred nadobudnutím účinnosti tohto zákona sa dokončia podľa doterajších predpisov.

Čl. II

Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení zákona č.293/1992 Zb., zákona č. 323/1992 Zb., zákona  
zákona Národnej rady Slovenskej republiky č. 187/1993 Z. z., zákona Národnej rady Slovenskej republiky č. 180/1995 Z. z., zákona č. 222/1996 Z. z., zákona č. 80/1998 Z. z., zákona č. 256/2001Z. z., zákona č. 420/2002 Z. z., zákona č. 518/2003 Z. z., zákona č. 217/2004 Z. z., zákona č. 549/2004 Z. z., zákona č. 523/2004 Z. z., zákona č. 571/2007 Z. z., zákona č. 595/2006 Z. z., zákona č. 523/2007 Z. z., zákona č. 571/2007 Z. z., zákona č. 285/2008 Z. z., zákona č. 66/2009 Z. z., zákona č. 499/2009 Z. z. a zákona č. 136/2010 Z. z., zákona č. 139/2010 Z. z. a zákona č.559/2010 Z. z., sa mení a dopĺňa takto:

1. V § 14 ods. 4 sa slová „rozdeľovací plán vo forme geometrického plánu alebo vo forme obnovy katastrálneho operátu novým mapovaním“ nahrádzajú slovami „rozdeľovací plán vo forme katastrálneho operátu na podklade výsledkov pozemkových úprav“.

Čl. III

Tento zákon nadobúda účinnosť 1.mája 2012, okrem čl. I bodu 5, ktorý nadobúda účinnosť 1.januára 2012 a čl. I bodu 13, ktorý nadobúda účinnosť 1.júla 2013.